Linksmadvaris

Linksmadvaris – Kauno miesto teritorija į pietus nuo miesto centro, Aleksote, aukštutinėje kairiojo Nemuno kranto terasoje. Veikia Divizijos generolo Stasio Raštikio puskarininkių mokykla, stovi Vytauto Didžiojo paminklas (nuo 2011 m.). Dalis Linksmadvario gatvių turi astronominius pavadinimus (Planetų, Žvaigždžių, Meteorų, Kometų, Erdvės, Sietyno), taip menant tarpukariu buvusią astronomijos observatoriją.

 Etimologija 

Linksmadvario pavadinimas nėra labai senas. Manoma, kad jis kilęs XIX a., kada grafas Juozas Godlevskis iš miestiečių supirko žemes kairėje Nemuno pusėje. Dabartiniame Linksmadvaryje buvo pastatyti puošnūs rūmai, kuriuose buvo puotaujama, linksminamasi. Vėliau Godlevskių įpėdiniai nusigyveno, dvarą pralošė kortomis, žemę išpardavė.

Carinės Rusijos laikais vietovė vadinta Veseluva, arba Veselenė ( – „linksma“), vėliau pavadinimas sulietuvintas į Linksmadvarį.

 Istorija 

Apie 1860 m. Linksmadvaryje buvo statomi Kauno tvirtovės įtvirtinimai. Po Pirmojo pasaulinio karo dvaro žemę įsigijo broliai Juozas ir Jonas Vailokaičiai, kurie ją išdalino ir išpardavė sklypais. Maždaug nuo 1929 m. Linksmadvaris pradėjo sparčiai kilti ir, paskutiniaisiais nepriklausomybės metais, buvo išaugęs į nemažą priemiestį. 1919 m. Linksmadvaryje įkurta Karo aviacijos mokykla, apie 1926 m. – Aukštesnioji policijos mokykla.

Šalia Linksmadvario esančioje Kauno tvirtovės I forto baterijoje 1929 m. įkurta Krašto apsaugos ministerijos astronomijos observatorija. Joje mokslininkai kartu su VDU studentais tyrinėjo Saulės dėmes. Neatsitiktinai Linksmadvario gatvės pavadintos astronominių objektų vardais: Kometų, Žvaigždžių, Meteorų, Planetų, Sietyno, Erdvės ir kt. Antrojo pasaulinio karo metais observatorijoje buvo laikoma kariuomenės amunicija, o baigiantis karui observatorija sugriauta. 1990 m. pabaigoje Linksmadvaryje įkurti Lietuvos kariuomenės Karininkų kursai.

Viena Linksmadvario dalis – Žagariškių kaimas, plečiant Aleksoto aerodromo ribas, II pasaulinio karo metu galutinai panaikinta.

1970 m. atidaryta biblioteka, XXI a. 1-ajame dešimtmetyje uždaryta.

 Gyventojai 

 Žymūs žmonės 
 Konstantinas Glinskis, režisierius, aktorius, Valstybės teatro kūrėjas
 Juozas Indrūnas, profesorius inžinierius technologas
 Petras Juodakis, profesorius chemikas
 Leonas Kaulakis, profesorius energetikas
 Algimantas Kulieša, tautodailininkas, visuomenininkas
 Stasys Sčesnulevičius, nusipelnęs inžinierius
 Mykolas Songaila, profesorius architektas
 Simas Stanaitis, Linksmadvario lakūnų bazės komendantas

 Šaltiniai 

Kategorija:Kauno miesto teritorijos